የኤርፖርት ከተማ ሊገነባ ነው
የኢትዮጵያ ኤርፖርቶች ድርጅት ከአዲስ አበባ ውጪ ለመገንባት ካሰበው ግዙፍ ዓለም አቀፍ ኤርፖርት ጋር ተያይዞ፣ ራሱን የቻለ በዓይነቱ የመጀመሪያ የሆነ የኤርፖርት ከተማ ለመገንባት እንቅስቃሴ እየተደረገ እንደሆነ ተገለጸ፡፡ባለፈው ሳምንት አዲስ አበባ ውስጥ በተባበሩት መንግሥታት ድርጅት (ተመድ) የአፍሪካ ኢኮኖሚክ ኮሚሽን የስብሰባ ማዕከል በተካሄደው የኤርፖርት መሠረተ ልማትና ጥገና ጉባዔ ላይ መስከረም 11  ቀን 2008 ዓ.ም. የመክፈቻ ንግግር ያደረጉት የትራንስፖርት ሚኒስትሩ አቶ ወርቅነህ ገበየሁ፣ ኢትዮጵያን የአፍሪካ የአየር ትራንስፖርት ማዕከል የሚያደርግ ግዙፍ ዓለም አቀፍ ኤርፖርት በአዲስ አበባ አቅራቢያ እንደሚገነባ ገልጸው፣ የመሠረት ድንጋዩ በቅርቡ እንደሚጣል አስታውቀዋል፡፡ አዲስ የሚገነባው ኤርፖርት በዓመት 120 ሚሊዮን መንገደኞች የማስተናገድ አቅም እንደሚኖረው የጠቆሙት አቶ ወርቅነህ፣ የኤርፖርቱ ግንባታ ከታላቁ የኢትዮጵያ ህዳሴ ግድብ ግንባታ ቀጥሎ ሁለተኛው ግዙፍ ፕሮጀክት እንደሚሆን ተናግረዋል፡፡የአዲሱ ኤርፖርት ግንባታ የአውሮፕላን መንደርደሪያና የመንገደኞች ማስተናገጃ ተርሚናል ግንባታ ብቻ የሚያካትት ሳይሆን፣ ከኤርፖርቱ ጋር ራሱን የቻለ ከተማ እንደሚመሠረት ለማወቅ ተችሏል፡፡ የኤርፖርት ከተማው ዓለም አቀፍ ደረጃቸውን የጠበቁ ሆቴሎች፣ የመገበያያ ማዕከላት፣ የቢሮ ሕንፃዎችና ሌሎች ተጓዳኝ አገልግሎቶች የሚሰጡ ማዕከላት እንደሚያካትት ለመረዳት ተችሏል፡፡የኢትዮጵያ ኤርፖርቶች ድርጅት የዚህን ግዙፍ ዓለም አቀፍ ኤርፖርት ግንባታ ጥናት የሚያካሂድ ኤዲፒአይ የተሰኘ የፈረንሣይ ኩባንያ ቀጥሯል፡፡ ኤዲፒአይ ላለፈው አንድ ዓመት የቦታ መረጣና የኤርፖርት ማስተር ፕላን ጥናት ሲያካሂድ ቆይቷል፡፡የኢትዮጵያ ኤርፖርቶች ድርጅት ዋና ሥራ አስፈጻሚ አቶ ቴዎድሮስ ዳዊት በተለይ ለሪፖርተር እንደገለጹት፣ የፈረንሣዩ አማካሪ ኩባንያ ለኤርፖርቱ ግንባታ ምቹ የሆኑ ስምንት ቦታዎች መርጦ ነበር፡፡ ከእነዚህ ስምንት ቦታዎች መካከል ሦስት አማራጭ ቦታዎች ቀርበዋል፡፡ ለግንባታ የታጩት ሦስቱ ቦታዎች አቃቂ ከተማ አቅራቢያ የሚገኝ አቡሴራ የተባለ ሥፍራ፣ ሞጆ ከተማ አቅራቢያ ዓለም ጤና አካባቢና ጂማ መንገድ ላይ ተጂ ከተማ አቅራቢያ የሚገኙ ናቸው፡፡የቦታ መረጣ ጥናት የሚያካሂደው ኤዲፒአይ ሪፖርቱን በቅርቡ ለኢትዮጵያ ኤርፖርቶች ድርጅት ማቅረቡን፣ የኤርፖርቶች ድርጅት ኩባንያው ያቀረበውን ሪፖርት ገምግሞ ለትራንስፖርት ሚኒስቴር ማቅረቡን አቶ ቴዎድሮስ ተናግረዋል፡፡ ሚኒስቴሩ ሪፖርቱን በሚገባ ከገመገመ በኋላ ከባለ ድርሻ አካላት ጋር በቂ ውይይት እንደሚያካሂድ ያስረዱት አቶ ቴዎድሮስ፣ መንግሥት የቀረቡትን አማራጮች ገምግሞ በአንድ ወር ጊዜ ውስጥ ውሳኔ ያሳልፋል ተብሎ እንደሚጠበቅ ተናግረዋል፡፡አዲስ የሚገነባው ግዙፍ ዓለም አቀፍ ኤርፖርት በዓመት ከ100 ሚሊዮን በላይ መንገደኞች የማስተናገድ አቅም ይኖረዋል ተብሏል፡፡ ይህም በአሁኑ ወቅት የዱባይና የለንደን ሒትሮው ኤርፖርቶች ካላቸው አቅም ጋር የተስተካከለ ያደርገዋል፡፡ ኤርፖርቱ አራት የአውሮፕላን መንደርደሪያዎችና የተለያዩ ተርሚናሎች ይኖሩታል፡፡ የኤርፖርቱ ግንባታ ደረጃ በደረጃ የሚገነባ ሲሆን ሙሉ በሙሉ ግንባታውን ለማጠናቀቅ አሥር ዓመት እንደሚፈጅ ለመረዳት ተችሏል፡፡የኤርፖርቱ ግንባታ ወጪ ግምት ለመሥራት ዝርዝር የምሕንድስና ሥራዎች መሠራት ያለበት በመሆኑ፣ ከወዲሁ ይህን ያህል ነው ብሎ መናገር አሳሳች እንደሚሆን የገለጹት አቶ ቴዎድሮስ፣ የዚህ ግዙፍ ፕሮጀክት የመሠረት ድንጋይ በያዝነው ዓመት እንደሚጣልም ጠቁመዋል፡፡ አቶ ቴዎድሮስ ግንባታው በሁለት ዓመት ጊዜ ውስጥ እንደሚጀምር ተናግረዋል፡፡ ‹‹ኤርፖርቱ አገሪቱን ለመቶ ዓመት ያገለግላል ተብሎ የሚታሰብ በመሆኑ እያንዳንዱ ሥራ ጊዜ ተወስዶ በጥንቃቄ መሠራት ይኖርበታል፤›› ብለዋል፡፡ አቶ ቴዎድሮስ አክለውም የኤርፖርት ከተማ ግንባታው ኢትዮጵያን በአፍሪካ ብቻ ሳይሆን የክልሉ የአቪዬሽን መናኸሪያ የሚያደርግ እንደሚሆን ገልጸዋል፡፡‹‹ቀጣዩ ሥራ ግብዓት ማሰባሰብ፣ አጋሮች ማፈላለግና ሌሎች የቅድመ ዝግጅት ሥራዎች ማከናወን ይሆናል፤›› ብለዋል፡፡ ኢትዮጵያ እያስመዘገበችው ካለው ፈጣን የኢኮኖሚ ዕድገት ጋር ተያይዞ የአየር ትራንስፖርት ዘርፍ ባለፉት አሥር ዓመታት በፍጥነት በማደግ ላይ ይገኛል፡፡ የኢትዮጵያ አየር መንገድ ባለፉት አሥር ዓመታት ሰባት እጥፍ አድጓል፡፡ አየር መንገዱ በአገር ውስጥ፣ በአፍሪካና በመላው ዓለም የበረራ መስመሮቹን በከፍተኛ ፍጥነት በማሳደግ ላይ ይገኛል፡፡ በርካታ ዘመናዊ አውሮፕላኖችም በመግዛት ላይ ነው፡፡የመንገደኞች ፍሰት በከፍተኛ ፍጥነት እያደገ ሲሆን፣ ወደ አዲስ አበባ የሚበሩ ዓለም አቀፍ አየር መንገዶች ቁጥርም ጨምሯል፡፡ እያደገ የመጣውን የአየር ትራንስፖርት ዕድገት ፍላጎት ለሟሟላት የአዲስ አበባና የክልል ኤርፖርቶችን ማስፋፋት አስፈላጊ ሆኗል፡፡የኢትዮጵያ ኤርፖርቶች ድርጅት የአዲስ አበባ ቦሌ ዓለም አቀፍ ኤርፖርት በ350 ሚሊዮን ዶላር ወጪ በማስፋፋት ላይ ሲሆን፣ በተለያዩ የክልል ከተሞች የማስፋፊያና አዳዲስ ኤርፖርቶች በመገንባት ላይ ይገኛል፡፡የአዲስ አበባ ኤርፖርት እ.ኤ.አ. በ1940 ልደታ አካባቢ (ኦልድ ኤርፖርት የሚባለው) የተገነባ ሲሆን፣ የኢትዮጵያ አየር መንገድ የመጀመርያውን ጄት አውሮፕላን (ቦይንግ ቢ720) ሲያመጣ አዲስ ኤርፖርት መገንባት በማስፈለጉ፣ እ.ኤ.አ. በ1962 የአሁኑ ቦሌ ዓለም አቀፍ ኤርፖርት ተመርቋል፡፡ በመቀጠል በተለያዩ የማስፋፊያ ሥራዎች የተከናወኑ ሲሆን፣ ሁለተኛውን ዘመናዊ ተርሚናል ተገንብቶ እ.ኤ.አ. በ2003 ዓ.ም. ተመርቆ አገልግሎት መስጠት ጀምሯል፡፡ሁለተኛው ተርሚናል በዓመት ስድስት ሚሊዮን መንገደኞች ማስተናገድ እንዲችል ለ20 ዓመት በቂ ይሆናል ተብሎ የታሰበ ቢሆንም፣ ጊዜው ሳይደርስ የመንገደኞች ቁጥር ከአቅሙ በላይ ሆናል፡፡ በአሁኑ ጊዜ ተርሚናሉ በዓመት ከስምንት ሚሊዮን በላይ መንገደኞች በማስተናገድ ላይ ይገኛል፡፡ የማስፋፊያ ሥራው ሲጠናቀቅ 22 ሚሊዮን መንገደኞችን ያስተናግዳል፡፡ግንባታው ከተጀመረ አንድ ዓመት ያለፈው ሲሆን የቁፋሮና የመሠረት ሥራው በአብዛኛው መጠናቀቁን ለመረዳት ተችሏል፡፡ ግንባታውን የሚያካሂደው ሲሲሲሲ የተሰኘ የቻይና ኩባንያ ሲሆን፣ አማካሪ ኩባንያው ኤዲፒአይ ነው፡፡የኢትዮጵያ ኤርፖርቶች ድርጅት በሐዋሳና በጂንካ ከተሞች የአዳዲስ ኤርፖርቶች ግንባታ በማካሄድ ላይ ይገኛል፡፡ በሰመራ፣ በሮቤና በሽሬ የኤርፖርቶች ግንባታ እንደሚካሄድ የጠቆሙት አቶ ቴዎድሮስ፣ በነቀምትና በደምቢዶሎ የአዳዲስ ኤርፖርቶች ግንባታ እንደሚከናወንም አስረድተዋል፡፡